Иван Вазов
Към свободата

chitanka.info

Богиньо страшна на свободата,

        почитам твоя свет олтар,

ти пълниш с плач и гръм природата

        и вливаш във душите жар.

Пред твоя пряпорец короните

        бледнеят, люшка се светът;

ти раждаш генийте, Дантоните,

        що бутат тронове и мрът.

Ти даваш вяра, мощ на робите,

        ти пълниш целий свят с борба,

полята с кръв и с кости гробите,

        и вдигаш мъртвите с тръба.

Но колко слепи йощ не чувствуват

        величьето на твоя дар,

а други с твойто знаме блудствуват,

        търгуват с твоя свет олтар.

И колко викат днес: народни сме!

        Дорде народа оковът,

знам други, що крещат: свободни сме! —

        да тъпчат слабите в светът.

Аз зная роби що покорствуват,

        и пак свободни се зовят,

ти имаш жреци, що притворствуват,

        ти имаш войни, дето спят.

Вдигни, свободо, меч божествени,

        блъсни тоз роб и тоз тиран,

що каля твойте поли девствени

        и стъпя в храма ти пиян.

Слезни, блъсни таз сган безсмислена,

        дай на безбожните урок,

и докажи, че ти си истинна,

        че ти живейш, че ти си бог!

Май 1883

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.